Word 'n kleuteronderwyseres - Solidariteit Wêreld LoopbaanSolidariteit Wêreld Loopbaan
Tuis › Artikels › Word 'n kleuteronderwyseres
Word 'n kleuteronderwyseres
"Die kleuter van die hede is die nasie van die toekoms …" Só lui die slagspreuk van die Vereniging vir Voorskoolse Opvoeding en Sorg (VVOS). Die VVOS glo dat die toepaslike ontwikkeling en versorging van kleuters 'n aanwins vir ons samelewing is. Is jy nog onseker oor watter loopbaan jy eendag wil volg? Wil jy help bou aan die nasie van die toekoms? Dan is kleuteronderwys waarskynlik die ideale beroep vir jou.
Wat is die belangrikste eienskappe van 'n suksesvolle kleuteronderwyseres?
'n Passie vir klein kindertjies en die begeerte om werklik 'n verskil in hul lewe te maak, sal jou help om die moeiliker aspekte van die beroep, soos ondankbare ouers of 'n klein salaris, te hanteer.
Geduld om dieselfde vrae oor en oor te beantwoord en om kleuters herhaaldelik aan dieselfde dinge soos goeie maniere, higiëne en klaskamer-roetine te herinner. Kleuters ontwikkel boonop teen hul eie pas en het uiteenlopende persoonlikhede. Die stadiger kind en die met gedragsprobleme gaan jou geduld beproef, asook moeilike ouers en kollegas.
Toewyding aan jou loopbaan en aan die kleuters wat aan jou sorg toevertrou is. Jy moet bereid wees om op te staan vir dit waarin jy glo – jou opvoedkundige waardes en die kleuters se behoeftes. Jy moet gemotiveerd wees om die kleuters te inspireer om te wil leer en om net die beste in hulle na vore te bring.
'n Aangename en innemende persoonlikheid. Met vriendelikheid, saggeaardheid en innemendheid sal die kleuters soos klei in jou hande wees en sal jy hulle liefde en respek wen.
Energie en lewenslustigheid skep 'n atmosfeer wat kleuters motiveer en inspireer om aan al die aktiwiteite en besprekings deel te neem.
Kundigheid. Jy moet deeglike kennis en begrip hê van alles wat jy vir die kleuters leer. So sal jy hulle aandag behou en hulle vrae kan beantwoord en hulle ook aanmoedig om deel te neem.
Buigsaam en aanpasbaar sodat jy enige onvoorsiene en onbeplande situasie met grasie sal kan hanteer. Jy moet Plan B gereed hê indien jy 'n buite-aktiwiteit beplan het en dit skielik stortreën, of as jy 'n uitstappie beplan het en skielik hoor jy dat daar nie genoeg fondse is nie.
'n Goeie luisteraar en kommunikeerder. 'n Kleuter wil weet dat jy aandagtig na hom luister, of hy nou vertel wat sy gesin die naweek gedoen het, en of hy 'n vraag vra waarop hy 'n eerlike antwoord verwag. Jy moet ook goed kan kommunikeer om inligting oor te dra, vrae te beantwoord of paslik op sy storie te reageer.
Georganiseerd sodat jou klaskamer altyd netjies is en 'n veilige leerruimte vir die kleuters sal wees. Jy moet jou onderrigmateriaal, hulpmiddels en ook speelgoed netjies en georden hou. Jou voorbeeld leer die kleuters ook om netjies te leef en te werk en om op te ruim wanneer hulle klaar gespeel het.
Volwassenheid om die kleuters se probleme te hanteer en konflik op te los. Jy moet elke situasie op 'n gepaste manier kan hanteer en so 'n voorbeeld vir hulle stel.
Deernisvol om vir al die kinders, veral diegene wat sukkel of wat hartseer is, te wys dat jy omgee. Jy moet emosioneel beskikbaar wees vir hulle.
Selfvertroue om enige moeilike situasie te kan hanteer en by veranderende omstandighede aan te pas. Jy moet enige moeilike vraag met selfvertroue kan beantwoord. En jy moet glo dat jy die lewe van 'n kind ten goede kan beïnvloed.
Nuut-denkend (innoverend). Jy moet in enige situasie uit die vuis kan dink. Die aanbiedingstyl van jou lessies moet altyd nuut en vars wees om die kleuters se aandag te behou.
Kreatiwiteit in die klaskamer behels veel meer as net die skep van interessante lesmateriaal vir die kleuters. Jy moet kreatief wees en die meeste maak van beperkte hulpbronne of 'n beperkende omgewing. Verder verg dit kreatiwiteit om kleuters uit verskillende kulture en agtergronde te kan onderrig. Daarbenewens moet jy ook kreatief wees om die leerproses vir die kleuters prettig en opwindend te maak en te hou.
Waagmoedig om nuwe benaderings in jou onderrigstyl toe te pas en om op 'n onkonvensionele manier groepbesprekings en -aktiwiteite aan te bied.
'n Natuurlike leier sodat jy die kleuters kan beïnvloed en in die regte rigting kan lei. Jy moet hulle kan motiveer en aanmoedig.
Interessant. Jou aanbiedingstyl moet deurgaans lewendig, onvoorspelbaar en interessant wees. Verseker altyd 'n vars perspektief op die lessies deur dit in verband te bring met persoonlike ervarings en situasies in hul daaglikse lewe
Voortdurende ontwikkeling. Jy moet streef na voortdurende persoonlike groei en ontwikkeling.
Opleiding van kleuteronderwyseresse
Volgens 'n voorlegging van die Departement van Onderwys wat lede van die VVOS op 4 September 2019 bygewoon het, is die voorgestelde toekomstige vereistes vir die vlak van opleiding (2030):
Vir 'n lys van geakkrediteerde opleidingsinstansies vir NKR Vlak 4, raadpleeg SAKO (Suid-Afrikaanse Kwalifikasieowerheid) se webblad:http://regqs.saqa.org.za/showQualification.php?id=58761
Assistent Gr R-onderwyser N6 EDUCARE (SAKO ID 67007) – Oxbridge Academy, Lyceum.
BEd: Alle universiteite in Suid-Afrika.
Waar kan jy werk met 'n toepaslike kleuteronderwyskwalifikasie?
Kleuterskole, speelgroepe, dagmoeders, pre-primêre afdelings van laerskole.
Vir meer inligting rakende die posbeskrywing, pligte, verantwoordelikhede en kundigheid van kleuteronderwyseresse, raadpleeg: